‘Hlaudi moet agter tralies wees’Hlaudi Motsoeneng. Foto: SAUK Maroela Media het vroeër berig die Wes-Kaapse hooggeregshof het bevind Motsoeneng moet uit sy posisie as die SAUK se hoof van korporatiewe sake verwyder word, hangende die uitkoms van ŉ nuwe dissiplinêre proses wat teen hom ingestel moet word. Die DA het die aansoek gebring waarin die hof versoek word om te gelas dat Motsoeneng uit sy pos verwyder word en die bevinding van verlede jaar se dissiplinêre proses teen hom tersyde gestel word. Hierdie aansoek is gebring nadat die voormalige openbare beskermer in 2014 bevind het Motsoeneng was oneerlik en het ŉ wanvoorstelling van sy matriekkwalifikasies gegee, onregmatig sy eie salaris verhoog, onregmatig senior personeellede by die SAUK afgedank en sy magte misbruik. Die hof het Maandag gesê die dissiplinêre proses wat gehou is na aanleiding van die OB se bevindings, was “geheel en al onvoldoende”. Ná hierdie uitspraak is Motsoeneng wetlik gesproke nie daarop geregtig om nou ŉ voet in die SAUK se kantore te sit nie. Maimane het die uitspraak as ŉ “oorwinning vir geregtigheid en demokrasie” beskryf. “Soos ons hier praat, is mnr. Motsoeneng nie ŉ werknemer van die SAUK nie. Hy kan nie gaan werk nie. As enigiemand hom vandag by die werk kry, moet hulle seker maak hy word uit die gebou verwyder. Hy kan nie die res van die Desember voortgaan om onwettige kontrakte uit te reik en verder die OB se regstellende stappe te ondermyn nie,” het hy gesê. Motsoeneng is ook beveel om persoonlik die koste van die hofaansoek te betaal. Maimane het gesê dit sal hom keer om ŉ regsgeding met belastingbetalers se geld voort te sit. “Die volgende stap is dat hy in die tronk beland,” het hy gesê. Maimane het ook die ANC daarvan beskuldig dat hulle die SAUK, wat ŉ staatsuitsaaier is, eerder ŉ openbare uitsaaier wil maak. “Enigiemand wat die OB se bevindinge so ondermyn soos Zuma en Motsoeneng, moet nie toegelaat word om vry in ons staatsinstellings rond te loop nie,” het hy aan verslaggewers gesê. Die hof het Motsoeneng aangesê om regsadvies in te win om te bepaal of hy gedurende sy skorsing ŉ salaris moet ontvang. “Ons meen hy het nog nie een sent by belastingbetalers verdien nie,” het Maimane gesê. “Hy moet nie gedurende hierdie tyd betaal word nie en ek sal persoonlik die proses waarneem. Hulle moet nie ŉ man betaal wat in effek ŉ swendelaar is, wat sy eie matriekkwalifikasies opgemaak het en geld by Suid-Afrikaners steel nie. Vir my is dit iemand wat in die tronk moet beland, nie iemand wat vir die SAUK moet werk nie.” Motsoeneng was nie by die hof teenwoordig toe die uitspraak gelewer is nie. Lees alle vorige berigte oor die SAUK op Maroela Media.